钦定古今图书集成/明伦汇编/官常典/第425卷 > 周
## 钦定古今图书集成/明伦汇编/官常典/第425卷 > 周

周制，置太府、玉府、内府、外府及司会、司书、职内、职岁、
职币之属，以掌贡赋、货贿、财用、玩好之政，而皆隶于
天官冢宰。

按：《周礼天官》冢宰治官之属。太府，下大夫二人，上士
四人，下士八人，府四人，史八人，贾十有六人，胥八人，
徒八十人。太府掌九贡、九赋、九功之贰，以受其货贿
之入，颁其货于受藏之府，颁其贿于受用之府，凡官
府都鄙之吏及执事者受财用焉。凡颁财，以式法授
之。关市之赋以待王之膳服，邦中之赋以待宾客，四
“郊之赋，以待稍秣；家削之赋，以待匪颁；邦甸之赋；以
待工事；邦县之赋；以待币帛；邦都之赋；以待祭祀；山
泽之赋；以待丧纪；币馀之赋；以待赐予。凡邦国之贡，
以待吊用。凡万民之贡。以充府库；凡式贡之馀财。以
共玩好之用。凡邦之赋用取具焉。岁终，则以货贿之
入出会之。”

〈注〉九功，谓九职也。受藏之府若内府也。受用之府，若职内也。凡货贿皆藏以给用耳。良者以给王之用，其馀以给国之用，或言受藏，或言受用，又杂言货贿，皆互文。待犹给也。此九赋之财给九式者，膳服即羞服也。稍秣即刍秣也，谓之稍，稍用之物也。丧纪即丧荒也。赐予即好用也。币馀占卖国之斥币，此九贡之财所给也。给，吊用，给凶礼之五事。此九职之财。充，犹足，谓先给九式及吊用，足府库而有馀财，乃可以共玩好，明玩好非治国之用。言“式”、言贡，互文。“赋用”，用赋。

玉府，上士二人，中士四人，府二人，史二人，工八人，贾
八人，胥四人，徒四十有八人。玉府“掌王之金玉、玩好、
兵器。凡良货贿之藏，共王之服玉、佩玉、珠玉。王齐，则
共食玉。大丧，共含玉、复衣裳、角枕、角柶。掌王之燕衣
服、衽席、床笫，凡亵器。”若合诸侯，则共珠槃、玉敦。凡王
之献，金玉、兵器、文织、良货贿之物，受而藏之。凡王之
“好赐，共其货贿。”

〈注〉良，善也。此物皆式贡之馀财所作，其不良又有受而藏之者。

内府，中士二人，府一人，史二人，徒十人。《内府》“掌受九
贡、九赋、九功之货贿、良兵、良器，以待邦之大用。凡四
方之币献之，金玉、齿革、兵器，凡良货贿入焉。凡适四
方使者，共其所受之物而奉之。凡王及冢宰之好赐
予，则共之。”

〈注〉“大用朝觐”之颁赐。

外府，中士二人，府一人，史二人，徒十人。外府掌邦布
之入出，以共百物，而待邦之用。“凡有法者，共王及后、
世子之衣服之用。”“凡祭祀、宾客、丧纪、会同、军旅，共其
财用之币赍、赐予之财用。凡邦之小用皆受焉。岁终
则会，唯王及后之服不会。”

〈注〉布，泉也。布读为“宣布”之布。其藏曰泉，其行曰布，取名于水泉。其流行无不遍。入出谓受之复出之。共百物者，或作之，或买之有法，百官之公用也。赍，行道之财用也。

《司会》，中大夫二人，下大夫四人，上士八人，中士十有
六人，府四人，史八人，胥五人，徒五十人。司会掌邦之
六典、八法、八则之贰，以逆邦国都鄙官府之治。以九
贡之法致邦国之财用，以九赋之法令田野之财用，
以九功之法令民职之财用，以九式之法均节邦之
财用。掌国之官府、郊野县都之百物财用。凡在书契、
版图者之贰，以逆群吏之治而听其会计。“以参互考
日成，以《月要》考月成，以《岁会》考岁成，以周知四国之
治，以诏王及冢宰废置。”

〈注〉“逆受而钩考之”，郊，四。郊，去国百里。野，甸稍也。甸，去国二百里，稍，三百里。县，四百里，都五百里。《书》谓

簿书契，其最凡也。版，户籍也。图，土地形，象田地广狭。参互，谓司书之要贰与职内之入，职岁之出。周犹遍也。言四国者，本逆邦国之治，亦钩考以告。

司书，上士二人，中士四人，府二人，史四人，徒八人。司
书掌邦之六典、八法、八则、九职、九正、九事、邦中之版，
土地之图，以周知入出百物，以叙其财，受其币，使入
于职币。“凡上之用，财用必考于《司会》。”“三岁则大计群
吏之治，以知民之财器械之数，以知田野夫家六畜
之数，以知山林川泽之数，以逆群吏之征令。凡税敛”，
掌事者受法焉。及事成，则入要贰焉。凡邦治，考焉。

〈注〉九正，谓九赋、九贡、正税也。九事谓九式。变言之者，重其职明本而掌之，非徒相副贰也。叙犹比次也。谓钩考其财币所给及其馀见，为之簿书。受谓受录其馀币而为之簿书，使之入于职币。币物当以时用之，久藏将朽蠹。上谓王与冢宰。王虽不会，亦当知多少而阙之。《司会》以九式均节邦之财用，械犹兵也，逆受而钩考之，山林川泽童枯则不税。法犹数也，应当税者之数。成犹毕也。考，考其法于《司书》。

《职内》，上士二人，中士四人，府二人，史四人，徒二十人。
职内掌邦之赋入，辨其财用之物而执其总，以贰官
府都鄙之财入之数，以逆邦国之赋用。凡受财者，受
其贰令而书之。及会，以逆职岁与官府财用之出，而
叙其财，以待邦之移用。

〈注〉“辨财用之物处之，使种类相从。”总谓簿书之种别与大凡官府之有财入，若关市之属。受财，受于职内，以给公用者。贰令者，谓若今御史所写下本，奏王所可者书之，若言某月某日某甲诏书出某物若干，给某官某事。

《职岁》，上士四人，中士八人，府四人，史八人，徒二十人。
《职岁》掌邦之赋出，以贰官府都鄙之财出赐之数，以
待会计而考之。凡官府都鄙群吏之出财用，受式法
于职岁。“凡上之赐予，以叙与职币授之。及会，以式法
赞逆会。”

〈注〉以贰者，亦如《职内》，书其贰令而编存之。百官之公用，式法多少，职岁掌出之，旧用事存焉。叙，叙受赐者之尊卑，赞逆会助，司会钩考群吏之计。

职币：上士二人，中士四人，府二人，史四人，贾四人，胥
二人，徒二十人。职币：掌式法，以敛官府都鄙与凡用
邦财者之币，振掌事者之馀财，皆辨其物而奠其录，
以书，楬之，以诏上之小用赐予。岁终则会其出。凡邦
之会事，以《式法》赞之。

〈注〉币谓给公用之馀。凡用邦财者，谓军旅。振犹抍也，捡也。掌事谓以王命有所作为。先言敛币，后言振财，互之奠定也。郑司农云：“楬之，若今时为书以著其币。”